Document ID: 32013R1352

KOMISSION TÄYTÄNTÖÖNPANOASETUS (EU) N:o 1352/2013,
annettu 4 päivänä joulukuuta 2013,
teollis- ja tekijänoikeuksien tullivalvonnasta annetussa Euroopan parlamentin ja neuvoston asetuksessa (EU) N:o 608/2013 säädettyjen lomakkeiden vahvistamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon teollis- ja tekijänoikeuksien tullivalvonnasta ja neuvoston asetuksen (EY) N:o 1383/2003 kumoamisesta 12 päivänä kesäkuuta 2013 annetun Euroopan parlamentin ja neuvoston asetuksen (EY) N:o 608/2013 (1) ja erityisesti sen 6 artiklan 1 kohdan ja 12 artiklan 7 kohdan,
on kuullut Euroopan tietosuojavaltuutettua,
sekä katsoo seuraavaa:
(1)
Asetuksessa (EU) N:o 608/2013 säädetään tulliviranomaisten toimia koskevat edellytykset ja menettelyt, kun teollis- ja tekijänoikeuden loukkaamisesta epäiltyjen tavaroiden suhteen on suoritettu tai olisi pitänyt suorittaa tullivalvontaa tai tullitarkastuksia neuvoston asetuksen (ETY) N:o 2913/92 (2) mukaisesti.
(2)
Asetuksen (EU) N:o 608/2013 mukaisesti henkilöt ja tahot, joilla on oikeus esittää hakemus, voivat toimittaa hakemuksen toimivaltaiselle tullin yksikölle ja pyytää, että tulliviranomaiset toteuttavat kyseessä olevia tavaroita koskevia toimia (hakemus) ja että sitä määräaikaa pidennetään, jonka kuluessa tulliviranomaisten on määrä toteuttaa toimia aiemmin hyväksytyn hakemuksen mukaisesti (pidennyspyyntö).
(3)
Jotta hakemusta ja pidennyspyyntöä koskevat edellytykset olisivat yhdenmukaiset, olisi vahvistettava vakiomuotoiset lomakkeet.
(4)
Kyseisten vakiomuotoisten lomakkeiden olisi korvattava lomakkeet, jotka ovat asetuksen (EY) N:o 1383/2003 (3), joka kumotaan asetuksella (EU) N:o 608/2013, täytäntöönpanoa koskevassa komission asetuksessa (EY) N:o 1891/2004 (4).
(5)
Sen vuoksi asetus (EY) N:o 1891/2004 olisi kumottava.
(6)
Asetusta (EU) N:o 608/2013 sovelletaan 1 päivästä tammikuuta 2014, minkä vuoksi tätä asetusta olisi sovellettava samasta päivästä alkaen.
(7)
Tässä asetuksessa säädetyt toimenpiteet ovat asetuksen (EU) N:o 608/2013 34 artiklan 1 kohdassa tarkoitetun tullikoodeksikomitean antaman lausunnon mukaiset,
ON HYVÄKSYNYT TÄMÄN ASETUKSEN:
1 artikla
1. Asetuksen (EU) N:o 608/2013 6 artiklassa tarkoitettu hakemus, jolla tulliviranomaisia pyydetään toteuttamaan toimia epäiltäessä tavaroiden rikkovan teollis- ja tekijänoikeutta (hakemus), on laadittava asetuksen liitteessä I olevalle lomakkeelle.
2. Asetuksen (EU) N:o 608/2013 12 artiklassa tarkoitettu pyyntö, jolla pyydetään sen määräajan pidentämistä, jonka kuluessa tulliviranomaisten on määrä toteuttaa toimia (pidennyspyyntö), on laadittava asetuksen liitteessä II olevalle lomakkeelle.
3. Liitteissä I ja II olevat lomakkeet on täytettävä liitteessä III olevien täyttöohjeiden mukaisesti.
2 artikla
Rajoittamatta asetuksen (EU) N:o 608/2013 5 artiklan 6 kohdan soveltamista, tämän asetuksen liitteissä I ja II olevat lomakkeet voidaan tarvittaessa täyttää käsin helposti luettavasti.
Lomakkeissa ei saa olla poispyyhittyjä eikä päällekirjoitettuja sanoja eikä muita muutoksia ja ne on laadittava kahtena kappaleena.
Käsin täytettävät lomakkeet on täytettävä mustekynällä suuraakkosin.
3 artikla
Kumotaan asetus (EY) N:o 1891/2004.
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä joulukuuta 2013.

Labels: 7
3
12
11